|  |  |
| --- | --- |
| ПРЕДЛАГАЧ: | Владата на Република Македонија |
| ПРЕТСТАВНИЦИ: | Дамјан Манчевски, министер за информатичко општество и администрација  Александар Бајдевски, заменик на министерот за информатичко општество и администрација |
| ПОВЕРЕНИЦИ: |  |

**ПРЕДЛОГ НА**

**ЗАКОН ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА ИНСПЕКЦИСКИ НАДЗОР**

.

Скопје, октомври 2017 година

**ВОВЕД**

**I. ОЦЕНА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИ ЗА ДОНЕСУВАЊЕ НА ЗАКОНОТ**

Со Предлог законот за изменување и дополнување на Законот за инспекциски надзор се врши промена во условите кои се однесуваат на избор на претседател и членови на Инспекцискиот совет, како и на условите за вработување на инспектори, во насока на дополнување на сертификатите за познавање на англиски јазик со АПТИС, како и бришење на условот за положен психолошки тест и условот за поседување на меѓународен сертификат за работа со компјутери.

**II. ЦЕЛИ, НАЧЕЛА И ОСНОВНИ РЕШЕНИЈА**

Цел на Предлог законот за изменување и дополнување на Законот за инспекциски надзор е да се овозможи и АПТИС како меѓународен сертификат за познавање на странски јазик да бидедоказ за познавање на странски јазик за избор на претседател и членови на Инсопекцискиот совет, затоа што овој сертификат е признаен секаде, но е и најефтин и најдостапен сертификат за познавање на англиски јазик во Република Македонија. Во однос на психолошкиот тест, истиот е често користена алатка за проверка на психолошките карактеристики на кандидати за определени работни места, но проблем претставува фактот што во државата не постојат овластени правни лица кои располагаат со соодветен стручен кадар за развивање соодветни психолошки тестови за секоја различна работна позиција, вклучувајќи ги и избраните и именуваните лица. Поради тоа се брише овој услов за претседателот и членовите на Инспекцискиот совет. Дополнително, во однос на посебните услови се менуваат и одредбите за условот за работа со компјутери, односно наместо меѓународни сертификати кои се премногу скапи, се бара познавање на работа со компјутери, која ќе се докажува со потврда за познавање на работа со компјутерски програми за канцелариско работење.

Дополнително, во Законот за инспекциски надзор регулирано е дека се спроведува годишно оценување на инспекторите, за што се изготвува годишен извештај за нивната работа, што резултира со донесување на мерки зависно од оцените. Ако целта на оценувањето е подобрување на личната изведба со што би се подобриле резултатите на организациско, но и на ниво на инспекторати, тогаш сигурно дека веројатноста за изрекување на мерки за намалување на платата не придонесуваат за остварување на истата. Напротив, ваквото законско решение само создава притисок и чувство на несигурност кај инспекторите, со што се намалува мотивацијата за подобри резултати и квалитетна реализација на планираните надзори.

Предлог законот за изменување и дополнување на Законот за инспекциски надзор се заснова на истите начела на кои е заснован и Законот за инспекцискиот надзор.

**III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОН ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА**

Законот чие донесување се предлага не повлекува обврска за обезбедување средства за неговото спроведување од Буџетот на Република Македонија.

**IV. ПРОЦЕНА НА ФИНАНСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ, НАЧИН НА НИВНО ОБЕЗБЕДУВАЊЕ, ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ**

Законот не повлекува обврска за обезбедување дополнителни финансиски средства за неговото спроведување и материјални обврски за одделни субјекти.

**ПРЕДЛОГ НА ЗАКОН  
ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА ИНСПЕКЦИСКИ НАДЗОР**

Член 1

Во Законот за инспекциски надзор („Службен весник на Република Македонија“ бр. 50/2010, 162/2010, 157/2011, 147/2013, 41/2014, 33/2015, 193/2015 и 53/2016)во член 16 став (11) алинејата 4 се менува и гласи:

„ - поседува еден од следниве меѓународно признати сертификати или уверенија за активно познавање на англискиот јазик не постар од пет години:

1) ТОЕФЕЛ ИБТ најмалку 74 бода,

2) ИЕЛТС (IELTS) - најмалку 6 бода,

3) ИЛЕЦ (ILEC) (Cambridge English: Legal) - најмалку Б2 (B2) ниво,

4) ФЦЕ (FCE) (Cambridge English: First) - положен

5) БУЛАТС (BULATS) - најмалку 60 бода или

6) АПТИС (АPTIS) - најмалку ниво Б2 (B2) и“

Во алинејата 5 сврзникот „и“ се заменува со точка.

Алинејата 6 се брише.

Во ставот (13) алинејата 3 се менува и гласи:

„ - поседува еден од следниве меѓународно признати сертификати или уверенија за активно познавање на англискиот јазик не постар од пет години:

1) ТОЕФЕЛ ИБТ најмалку 74 бода,

2) ИЕЛТС (IELTS) - најмалку 6 бода,

3) ИЛЕЦ (ILEC) (Cambridge English: Legal) - најмалку Б2 (B2) ниво,

4) ФЦЕ (FCE) (Cambridge English: First) - положен

5) БУЛАТС (BULATS) - најмалку 60 бода или

6) АПТИС (АPTIS) - најмалку ниво Б2 (B2) и“

Во алинејата 4 сврзникот „и“ се заменува со точка.

Алинејата 5 се брише.

Ставовите (14) и (15) се бришат.

Ставовите (16) и (17) стануваат ставови (14) и (15).

Член 2

Во членот 18 став (4) алинејата 3 се менува и гласи:

„- користи компјутерски програми за канцелариско работење и“

Алинејата 4 се брише.

Член 3

Во членот 19-ѕ став (9) во алинејата 1 по зборовите „„особено се истакнува““ се додаваат зборовите „доколку за тоа се обезбедени финансиски средства во буџетот“.

Во алинејата 2 по зборовите „се истакнува““ се додаваат зборовите „доколку за тоа се обезбедени финансиски средства во буџетот и“.

Алинејата 3 се брише.

Член 4

Одредбите од член 1 од овој закон со кои се менува член 16 став (11) алинеја 4 и став (13) алинеја 3, нема да се применуваат од денот на влегувањето во сила на овој закон до 1 септември 2018 година.

Член 5

Претседателот и членовите кои се избрани во периодот од денот на влегувањето во сила на овој закон до 1 септември 2018 година, се должни да го исполнат условот за познавање на странски јазик најдоцна во рок од една година од денот на нивниот избор.

На претседателот и членовите кои нема да го исполнат условот за познавање на странски јазик во рокот утврден во став (1) на овој член им престанува мандатот.

Член 6

Овој закон влегува во сила со денот на објавувањето во „Службен весник на Република Македонија“.

**ОБРАЗЛОЖЕНИЕ НА ПРЕДЛОГ- ЗАКОНОТ**

1. **СОДРЖИНА НА ОДРЕДБИТЕ НА ПРЕДЛОГ НА ЗАКОНОТ ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА ИНСПЕКЦИСКИ НАДЗОР**

Во членот 16 од Законот за инспекцискиот надзор покрај другото се уредуваат условите и начинот на избор на претседател и членови на Инспекцискиот совет. Како еден од условите за избор на претседател и членови на Инспекцискиот совет наведено и поседување на меѓународно признат сертификат за познавање на англиски јазик, при што се наведени следните сертификати ТОЕФЕЛ ИБТ најмалку 74 бода, ИЕЛТС (IELTS) - најмалку 6 бода, ИЛЕЦ (ILEC) (Cambridge English: Legal) - најмалку Б2 (B2) ниво, ФЦЕ (FCE) (Cambridge English: First) - положен или БУЛАТС (BULATS) - најмалку 60 бода. Со оглед на фактот што и АПТИС е исто така е меѓународно признатите сертификати но е најефтин и најдостапен сертификат за познавање на англиски јазик во Република Македонија со членот 1 од Предлог законот, се врши измена член 16 став (11) алинеја 4 и став (13) алинеја 3, со тоа што се додава и овој сертификат, потоа се брише психолошкиот тест како услов, но и се допрецизиразат законските одредби кои во моментот предвидуваат рок од три месеци за времено вршење на функцијата претседател и членови на советот, до исполнување на условите. Истот така, наместо скапи меѓународни сертификати за работа со компјутерски програми, се бара познавање на работа со вакви програми кое може да се докаже и со домашни сертификати и потврди. Во однос на психолошкиот тест, истиот е често користена алатка за проверка на психолошките карактеристики на кандидати за определени работни места, но проблем претставува фактот што во Република Македонија не постојат овластени правни лица кои располагаат со соодветен стручен кадар за развивање соодветни психолошки тестови за секоја различна работна позиција, вклучувајќи ги и избраните и именуваните лица, поради што овој услов се брише.

Со членот 2 од Предлог законот се доуредуваат условите за вработување на инспектори во членот 18, односно наместо скапи меѓународни сертификати за работа со компјутерски програми, се бара познавање на работа со вакви програми кое може да се докаже и со домашни сертификати и потврди.

Со членот 3 се врши уредување на надоместокот за успешност на работењето на инспекторот, што претставува мерка за стимулирање и мотивирање на инспекторите за остварување на подобри резултати во работењето и остварувањето на основните цели на инспекцискиот надзор.

Со членот 4 се дава одложна примена на условот кој се однесува на познавање на англискиот јазик.

Со членот 5 се регулира обврската на претседателот и членовите избрани од денот на влегување во сила на овој закон до 1 септември 2018 година да го исполнат условот за познавање на странски јазик во рок од една година од именувањето, во спротивно им престанува мандатот.

Со членот 6 се уредува влегувањето во сила на законот.

**II. МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ**

Предложените одредби се меѓусебно поврзани. Како такви прават правна целина и се применливи.

**III. ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА**

Со предложениот текст на Законот за инспекциски надзор се уредуваат условите за избор на претседател и членови на Инспекцискиот совет, условите за вработување на инспектори и оценувањето на инспекторите.

**ТЕКСТ НА ОДРЕДБИ ОД ЗАКОНОТ ЗА ИНСПЕКЦИСКИ НАДЗОР ШТО СЕ МЕНУВААТ И ДОПОЛНУВААТ**

Инспекциски совет

Член 16

(1) Инспекциски совет е самостоен државен орган со својство на правно лице, се формира заради спроведување на делокругот на надлежности утврдени со овој закон.

(2) Инспекцискиот совет има сопствена буџетска сметка, претставува буџетски корисник од прва линија, самостојно спроведува постапки за вработување согласно со закон и одлучува за правата и обврските од работен однос.

(3) Инспекцискиот совет има стручно-административна служба, која ја раководи генерален секретар на начин кој обезбедува законито, стручно, одговорно, навремено и економично работење.

(4) На вработените во стручно-административната служба се применуваат одредбите од законот со кој се регулираат правата и обврските на државните службеници.

(5) Изборот на членови на Инспекцискиот совет, вработувањето во стручно-административната служба и изборот на членови на работните тела се врши врз основа на критериумите на стручност и компетентност и согласно со начелото на соодветна и правична застапеност на припадниците на заедниците.

(6) Организацијата на Инспекцискиот совет, како и работните места, работите и задачите на вработените се утврдуваат со актите за внатрешна организација и систематизација на работните места, кои на предлог на Инспекцискиот совет ги носи Владата.

(7) Инспекцискиот совет има печат, лого, веб страница и бесплатен телефонски број на кој се пријавуваат неправилности, недостатоци, ненавремено постапување или корупција во врска со работата на инспекторите и инспекциските служби.

(8) Инспекцискиот совет е составен од претседател и шест члена кои функцијата ја извршуваат професионално.

(9) Претседателот и членовите на Инспекцискиот совет ги избира, по пат на јавен конкурс, и ги разрешува Владата на Република Македонија.

(10) Претседателот на Инспекцискиот совет има својство на работоводен орган, а истиот во негово отсуство го заменува еден од членовите на советот овластен од претседателот.

(11) За претседател на Инспекцискиот совет се избира лице кое:

- е државјанин на Република Македонија што се докажува со доказ за државјанство,

- има стекнати најмалку 240 кредити според ЕКТС или завршен VII/1 степен од областа на правните или економските науки, што се докажува со уверение,

- има најмалку шест години работен стаж во струката по дипломирање што се докажува со потврда за работен стаж издадена од надлежен орган,

- активно го познава англискиот јазик,

- користи компјутерски програми за канцелариско работење и

- соодветен е за раководно работно место.

(12) Членови на инспекцискиот совет се избираат во следниве области:

- еден член од областа на надзорот на пазарот, работните односи и безбедност и здравјето при работа,

- еден член на инспекцискиот совет од областа на животната средина и заштитата на здравјето на луѓето,

- еден член на инспекцискиот совет од областа на градежништвото, урбанизмот и транспортот,

- еден член на инспекцискиот совет од областа на земјоделството, шумарството, ветеринарството и безбедноста на храната,

- еден член на инспекцискиот совет од областа на образованието, науката и културата и

- еден член на инспекцискиот совет од областа на управата.

(13) За член на Инспекцискиот совет се избира лице кое:

- е државјанин на Република Македонија што се дoкажува со доказ за државјанство,

- има стекнати најмалку 240 кредити според ЕКТС или завршен VII/1 степен и најмалку пет години работен стаж по дипломирањето во соодветната област за која се именува согласно со ставот (10) на овој член што се докажува со уверение и потврда за работен стаж во соодветната област, издадена од надлежен орган,

- активно го познава англискиот јазик,

- користи компјутерски програми за канцелариско работење и

- соодветен е за раководно работно место.

(14) Претседателот и членовите на Инспекцискиот совет се избираат за вршители на должност за период од три месеци за кој период се должни да ги достават следниве докази:

- еден од следните меѓународно признати сертификати за активно познавање на англискиот јазик:

1) ТОЕФЕЛ (TOEFEL) - и тоа за IBT најмалку 74 бода, CBT најмалку 203 бода и PBT најмалку 537 бода;

2) ИЕЛТС (IELTS) - најмалку 6 бода;

3) ИЛЕЦ (ILEC) (CambridgeEnglish: Legal) - најмалку Б2 (B2) ниво;

4) ФЦЕ (FCE) (CambridgeEnglish: First) - положен;

5) BULATS (БУЛАТС) - најмалку 60 бода и

6) ALTE (АЛТЕ) - најмалку ниво 3 или

- кој било друг сертификат на нивото Б2 (B2) на Европската јазична рамка на Советот на Европа (CEFR), издаден од официјален европски тестатор, член на здружението АЛТЕ на европски тестатори,

- еден од следните меѓународно признати сертификати за користење на компјутерски програми за канцелариско работење:

1) Certiport: IC3 GS4 KeyApplications - положен;

2) Microsoft: MOS Word или MOS Excell - положен или

3) ECDL: Core - положен и

- мислење за соодветност за раководно работно место, преку полагање на психолошки тест со елементи на интегритет во Агенцијата за администрација.

(15) По доставувањето на доказите во рокот од ставот (13) на овој член, вршителите на должност од ставовите (10) и (12) на овој член се избираат за претседател и членови на Инспекцискиот совет со мандат од три години со право на уште еден повторен избор, во спротивно функцијата им престанува.

(16) Претседателот и членовите на Инспекцискиот совет не можат да бидат членови во органи и тела кои ги избира или именува Собранието на Република Македонија или Владата на Република Македонија.

(17) Коефициентот за плата за претседателот и членовите на инспекцискиот совет е 3,9.

Инспектори и услови за вршење на должноста инспектор

Член 18

(1) За прашањата кои се однесуваат на вработувањето, правата и обврските од работниот однос на инспекторите, кои не се уредени со овој закон, ќе се применуваат одредбите од законот со кој се регулираат правата и обврските на државните службеници.

(2) Инспекторите се овластени да спроведуваат постапки и работи во согласност со одредбите од овој закон и законите што ги уредуваат одделните видови на инспекциски надзор.

(3) Условите за вршење на должноста инспектор утврдени со овој закон се однесуваат на инспекторите вработени во инспекторатите и инспекциските служби организирани како организациони единици во рамките на другите органи на државната управа.

(4) Инспектор може да биде лице кое:

- ги исполнува општите услови утврдени со законот со кој се регулираат правата и обврските на државните службеници или со друг закон,

- ги исполнува посебните услови утврдени со закон и со актот за систематизација на работните места во инспекциската служба,

- поседува меѓународно признат сертификат за работа со компјутерски програми за канцелариско работење и тоа еден од следниве:

1) Certiport: IC3 GS4 Key Applications - положен;

2) Microsoft: MOS Word или MOS Excell - положен или

3) ECDL: Core - положен,

- има добиено позитивно мислење за соодветност за работното место со полагање на психолошки тест и тест за интегритет во Агенцијата за администрација и

- има лиценца за инспектор од областа на надлежноста на инспекциската служба.

(5) На инспекторот кој при вршењето на работите е изложен на ризик по неговиот живот и здравје може да му се даде додаток на плата, во зависност од видот на ризикот во висина од 10% до 30% од износот на основната плата и додатокот на плата за звање.

(6) Работните места, како и висината на износот од ставот (6) на овој член ги определува Инспекцискиот совет.

Годишна оцена на успешноста на инспекторите

Член-19-ѕ

(1) Вкупниот број на бодови за успешност на инспекторот се пресметува како збир од бодовите за квантитативна и бодовите за квалитативна успешност за период од една година, при што максималниот број на бодови може да изнесува 660.

(2) Во зависност од остварените бодови годишната оцена на успешноста на инспекторот може да биде:

- особено се истакнува - над 600 бода,

- се истакнува - од 500 до 600 бода,

- задоволува - од 400 до 500 бода,

- делумно задоволува - од 300 до 400 бода и

- не задоволува - под 300 бодови.

(3) Годишната оцена на успешноста на инспекторот се заведува во Образецот за годишна оцена и истата најдоцна до 1 февруари во тековната година се доставува до инспекторот.

(4) Инспекторот кој не е задоволен со оцената од ставот (3) на овој член, во рок од осум дена од денот на прием на Образецот за годишна оцена, има право на приговор до Инспекцискиот совет.

(5) Инспекцискиот совет одлучува по поднесениот приговор на инспекторот во рок од осум дена од датумот на поднесувањето.

(6) Доколку Инспекцискиот совет го уважи приговорот на инспекторот и предметот го врати на повторно постапување директорот, односно раководното лице на инспекциската служба во рок од осум дена треба да постапи по насоките и укажувањата на Инспекцискиот совет и да донесе одлука.

(7) Директорот, односно раководното лице на инспекциската служба изготвува ранг-листа со годишни оцени и остварени бодови за сите инспектори во инспекциската служба.

(8) Ранг-листата од ставот (3) на овој член, заедно со обрасците за годишна оцена за успешност за сите инспектори во инспекциската служба, се доставува до Инспекцискиот совет како прилог на годишниот извештај за работата на инспекциската служба.

(9) По усвојувањето на годишниот извештај за работата на инспекциската служба од страна на Инспекцискиот совет директорот, односно раководното лице на инспекциската служба најдоцна до 31 март донесува:

- решение за зголемување на платата во износ од 20%, за период од една година, за инспекторите кои се оценети со оцена “особено се истакнува”,

- решение за зголемување на платата во износ од 5%, за период од една година, за инспекторите кои се оценети со оцена “се истакнува”,

- решение за намалување на платата во износ од 20%, за период од една година, за инспекторите кои се оценети со оцена “делумно задоволува” и

- предлог за поведување на дисциплинска постапка до Инспекцискиот совет за инспекторите кои се оценети со оцена “не задоволува”.

(10) Инспекторите кои три во последователни години се оценети со “особено се истакнува” или “се истакнува” ќе имаат предност за пополнување на работно место преку унапредување, во постапки согласно со закон.“